
        22 februarie 2007

RAPORT  COMUN

asupra propunerii legislative privind modificarea şi completarea Ordonanţei de urgenţă a Guvernului nr.55/2005 pentru modificarea şi completarea Ordonanţei de urgenţă a Guvernului nr.68/2004 privind unele măsuri în domeniul învăţământului, aprobată prin Legea nr.365/2005
 (Pl-X 17/2007)


1. În conformitate cu prevederile art.95 din Regulamentul Camerei Deputaţilor, republicat, cu adresa nr. Pl -X 17/ 5 februarie 2007, Comisia pentru învăţământ, ştiinţă, tineret şi sport şi Comisia pentru muncă şi protecţie socială au fost sesizate, spre dezbatere şi avizare, în fond, cu propunerea legislativă privind modificarea şi completarea Ordonanţei de urgenţă a Guvernului nr.55/2005 pentru modificarea şi completarea Ordonanţei de urgenţă a Guvernului nr.68/2004 privind unele măsuri în domeniul învăţământului, aprobată prin Legea nr.365/2005 (Pl-X 17/2007).


La întocmirea raportului, Comisiile au avut în vedere avizele primite de la Comisia juridică, de disciplină şi imunităţi, Comisia pentru buget, finanţe şi bănci, avizul Consiliului Legislativ, precum şi Punctul de vedere al Guvernului.


Propunerea legislativă are ca obiect de reglementare completarea anexei nr. 3 la Ordonanţa de urgenţă a Guvernului nr. 68/2004 privind unele măsuri în domeniul învăţământului aprobată cu modificări prin Legea nr. 6/2005, în sensul introducerii unei noi funcţii didactice auxiliare de administrator financiar-casier cu atribuţii financiar-contabile. 

2. În raport de obiectul şi conţinutul său, propunerea legislativă face parte din categoria legilor organice, potrivit prevederilor art. 73 din Constituţia României, republicată.


3. La lucrările Comisiilor au fost prezenţi 34 deputaţi, din totalul de 46 membri ai Comisiilor. La dezbaterea propunerii legislative au participat ca invitaţi, în conformitate cu prevederile art. 54 şi 55 din Regulamentul Camerei Deputaţilor, republicat: domnul Dumitru Miron – secretar de stat, Ministerul Educaţiei şi Cercetării; doamna Doina Lica – şef serviciu, Ministerul Finanţelor Publice, domnul deputat Romeo Hanganu – iniţiator.


4. Potrivit prevederilor art. 75 alin. (1) şi (3) din Constituţia României, republicată, şi ale art. 92  alin. (9) pct.1 din Regulamentul Camerei Deputaţilor, republicat,  Camera Deputaţilor este prima Cameră sesizată. 

5. În urma dezbaterii, în şedinţele din 14 şi 20 februarie 2006, Comisiile, cu 30 voturi pentru respingere şi 4 abţineri, propun Plenului  respingerea propunerii legislative, din următoarele motive:

- evitarea paralelismului legislativ, întrucât în anexa nr.3 la Ordonanţa de urgenţă a Guvernului nr.68/2004, cu modificările şi completările ulterioare, funcţiile didactice auxiliare de administrator financiar (patrimoniu) sunt prevăzute atât la studii superioare, cât şi la studii superioare de scurtă durată şi medii, cu notificarea că „utilizarea acestor funcţii va fi reglementată prin ordin al ministrului educaţiei şi cercetării.” Acest lucru a fost făcut prin Ordinul ministrului educaţiei şi cercetării nr.4847bis/2004.


- funcţia de casier, chiar dacă are atribuţii financiar-contabile, nu poate fi echivalată decât cel mult cu funcţia de administrator financiar (patrimoniu) cu studii medii, deoarece condiţiile pentru ocuparea acestei funcţii, prevăzute în legislaţia în vigoare, sunt de absolvire a liceului sau a şcolii generale. Totodată, în situaţia în care conducerea Ministerului Educaţiei şi Cercetării, împreună cu sindicatele reprezentative din învăţământ hotărăsc echivalarea funcţiei de casier cu funcţia de administrator financiar cu studii medii, acest lucru se poate face prin emiterea unui ordin al ministrului educaţiei şi cercetării.

